เห็นเพจร้านเย็นตาโฟป้าฟัก อร่อยไม่ต้องปรุงใน Facebook อยู่บ่อยมาก และน้าอ้วนก็ไปกดไลค์เขา ก็เลยเห็นอัพเดทอะไรต่างๆ นานา คิดในใจว่าสักวันต้องไปลองสักหน่อย แต่อุปสรรคคือร้านเขาอยู่สี่แยกบ่อสร้างนู้นนนน เกืองถึงตัวเมืองสันกำแพงเชียวนะ ก็เลยเอาแบบว่ารอมีเวลาว่างๆ จริงๆ ก่อนค่อยไป เพราะบ้านไม่ได้ไปทางนู้นป่ะ แต่เมื่อประมาณอาทิตย์แล้วน้าอ้วนก็มีเวลาว่าง ก็เลยถือโอกาสไปลองเย็นตาโฟร้านนี้สักที คิดในใจว่าถ้าไม่อร่อย คงมีด่ากันบ้าง ๕๕๕๕

เย็นตาโฟป้าฟัก อยู่ใกล้ๆ แยกบ่อสร้าง แต่ยังไม่ถึงนะจ๊ะ ร้านเขาจะอยู่ซ้ายมือก่อนถึงแยก เปิดช่วงเย็นๆ 6 โมงถึงประมาณเที่ยงคืน วันนั้นน้าอ้วนไป หกโมงกว่าๆ ก็พร้อมละ วันนั้นเผอิญฝนตกด้วยนะ แหมมมมมม ฟ้าฝนช่างเป็นใจซะจริงๆ

พอไปถึงร้านจะเป็นร้านรถเข็นก็มีทั้งลูกค้าที่ซื้อกลับบ้าน หรือนั่งกินที่ร้าน เมนูแรกที่น้าอ้วนขอลองก่อนก็คือเย็นตาโฟทะเล เพราะร้านนี้เขาชูจุดเด่นเรื่องแมงกระพรุนและเชื่อว่าทะเลขาก็คงไม่เป็นด้อยใคร เย็นตาโฟทะเลร้านนี้เครื่องมาเต็ม กุ้ง หมึก ลูกชิ้นปลา ปลาเส้น ฯลฯ ถือว่าคุ้มค่าดีนะ และที่สำคัญสโลแกนร้านคือ “อร่อยไม่ต้องปรุง” คือมันโอเคอ่ะ แต่ไม่ใช่โอเคธรรมดามะ มันโอเคมาก รสชาติปรุงเสร็จตั้งแต่ในชามเลย น้าอ้วนไม่ได้ปรุงต่อ กินแบบนั้นแหละอร่อยแล้ว

และเห็นเขาชูจุดเด่นเรื่องแมงกระพรุนด้วยดังนั้นก็เลยขอสั่งแมงกระพรุนลวกจิ้มมา แมงกระพรุนสีสวย เนื้อเด้งดึ๋ง เสิร์ฟพร้อมน้ำจิ้มอะไรสักอย่าไม่เชิงว่าเป็นเต้าหู้ยี้เปล่านะ เพราะไม่ได้ถามแต่รสชาติโอเค แมงกระพรุนโอเคมาก ไม่เค็มเลย มีความกรุบกรอบมาก อร่อยๆ ต้องแนะนำให้สั่งมากินเป็นเครื่องเคียง

และสุดท้ายอยากลองถ้าเป็นเย็นตาโฟธรรมดาบ้างจะเป็นยังไง เลยขอสั่งแบบธรรมดามาลองบ้าง รสชาติก็คือโอเคเหมือนชามแรก อร่อย เครื่องก็จัดว่าเยอะ ถือว่าคุ้มค่า ระหว่างที่นั่งกินก็เห็นลูกค้าหลายคนแวะเวียนมาซื้อ แต่ร้านนี้อาจจะต้องรอหน่อย เพราะน้าอ้วนรู้สึกว่าแม่ค้าทำค่อนข้างช้า ๕๕๕๕ แต่ถ้าได้ลองกินแล้วบอกเลยว่าจะติดใจ